### NN 118/2024 (14.10.2024.), Odluka o izdavanju prigodne kovanice »Marko Marulić«

Hrvatska narodna banka

1961

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.), člankom 4. stavkom 1. Uredbe (EU) br. 651/2012 Europskog parlamenta i Vijeća od 4. srpnja 2012. o izdavanju eurokovanica, člankom 2. stavkom 9. Odluke (EU) 2015/2332 Europske središnje banke od 4. prosinca 2015. o postupovnom okviru za odobravanje količine izdanja eurokovanica (ESB/2015/43), kako je izmijenjena Odlukom (EU) 2017/2444 Europske središnje banke od 8. prosinca 2017. (ESB/2017/41), Odlukom (EU) 2023/2684 Europske središnje banke od 21. studenoga 2023. o odobrenju količine izdavanja kovanica u 2024. (ESB/2023/28), kako je zadnji put izmijenjena Odlukom (ESB/2024/24) te Odlukom Vijeća Europske unije od 18. srpnja 2024. o odobrenju nacrta dizajna za prigodnu eurokovanicu od 2 eura podnesenog od strane Republike Hrvatske, Savjet Hrvatske narodne banke na sjednici održanoj 9. listopada 2024. donio je

ODLUKU

O IZDAVANJU PRIGODNE KOVANICE
 »MARKO MARULIĆ«

Članak 1.

Ovom Odlukom Hrvatska narodna banka izdaje prigodnu kovanicu od 2 eura »Marko Marulić«, u povodu proglašenja godine 2024. »Godinom Marka Marulića« te 500. obljetnice baštine Marka Marulića, s prigodnim motivima koji predstavljaju hrvatskoga književnika Marka Marulića, čija književna ostavština ima bogato povijesno i kulturološko značenje za Republiku Hrvatsku (u nastavku teksta: prigodna kovanica). Prikaz Marka Marulića bio je jedan od osnovnih motiva na licu novčanice od 500 kuna.

Članak 2.

(1) Prigodna kovanica izdaje se u količini ne većoj od 200.000 komada i u ukupnom nominalnom iznosu ne većem od 400.000,00 eura.

(2) Od količine prigodnih kovanica navedenih u stavku 1. ovog članka 195.000 komada bit će izrađeno u tehnici kovanja kovničkog sjaja, a 5000 komada kovanica u tehnici kovanja polirane ploče.

(3) Prigodna kovanica izrađuje se prema tehničkim specifikacijama za optjecajnu kovanicu od 2 eura u skladu s Uredbom Vijeća (EU) br. 729/2014.

Članak 3.

(1) Na nacionalnoj strani prigodne kovanice nalazi se prikaz osnovnog motiva portreta Marka Marulića. Osim osnovnog motiva na prigodnoj kovanici nalaze se i natpisi: oznaka za Republiku Hrvatsku »HR«, godina izdavanja »2024.« te ime i prezime Marka Marulića »MARKO MARULIĆ«, koji su ispisani uz rub jezgre kovanice.

(2) U vanjskom prstenu nacionalne strane prigodne kovanice nalazi se 12 zvijezda europske zastave.

Članak 4.

Na obodu prigodne kovanice kosim je slovima ispisan tekst »O LIJEPA O DRAGA O SLATKA SLOBODO« iz Himne slobodi, koja je sastavni dio pastorale »Dubravka« iz 17. stoljeća hrvatskoga književnika Ivana Gundulića.

Članak 5.

Autor je likovnog rješenja nacionalne strane prigodne kovanice akademski kipar Stjepan Divković.

Članak 6.

Prigodna kovanica pušta se u optjecaj 15. listopada 2024., a zamjena prigodnih kovanica za građanstvo počet će od 2. prosinca 2024.

Članak 7.

Ova Odluka stupa na snagu sljedećega dana nakon dana objave u »Narodnim novinama«.

O.br. 483-2810-090/10-24/BV

Zagreb, 9. listopada 2024.

Predsjednik Savjeta
 Hrvatske narodne banke
 Guverner
 Boris Vujčić, v. r.